DCA Simulator ส่องหาวันดี วันที่น่าลงทุน
วันนี้คุณ DCA แล้วหรือยัง
4 เม.ย. 2558

วันนี้คุณ DCA แล้วหรือยัง
ถ้าใครยังไม่เคยคงต้องจัดสรรเงิน เลือกเวลาที่จะ DCA ได้แล้ว เพราะรับรองว่าถ้าได้ลองแล้วจะ “ติดใจ” ไม่เชื่อลองถามคนที่ DCA ไปแล้วก็ได้ว่า ความรู้สึกอิ่มเอมที่ได้จาก DCA เป็นอย่างไร มีความสุขแค่ไหนที่ได้เห็นเงินงอกเงยเพียงแค่ DCA
ถ้าเป็นเมื่อก่อน คนที่ไม่เคย DCA จะไม่มีทางรู้เลยว่า ความสุขและความอิ่มเอมในแบบ DCA เป็นอย่างไร
แต่ตอนนี้ต้องขอบคุณเว็บไซต์ wealthmagik.com ที่มี “DCA Simulator” หรือจำลองการลงทุนแบบถัวเฉลี่ยต้นทุน ให้คนที่ยังไม่เคย DCA ได้ลองลิ้มชิมรสความสุขจาก DCA ดูบ้าง
แต่ก่อนที่จะหลงรัก DCA (หรือเบื่อคำว่า DCA) ไปมากกว่านี้ ขอแนะนำคำว่า DCA อย่างเป็นทางการกันสักหน่อย
DCA ย่อมาจาก Dollar Cost Averaging คือ การลงทุนแบบถัวเฉลี่ยต้นทุน โดยการลงทุนเป็นประจำสม่ำเสมอด้วยจำนวนเงินที่เท่าๆ กันในแต่ละครั้ง
การลงทุนแบบ DCA นี้ ได้รับการยอมรับว่าเป็นวิธีการลงทุนที่ได้ผลดีมากสำหรับนักลงทุนมือใหม่ ไม่มีเงินก้อนใหญ่ที่จะลงทุนในครั้งเดียว และเป็นวิธีที่ช่วยสร้างวินัยการลงทุนได้เป็นอย่างดี
เหมือนกับความตั้งใจของ สมเกียรติ ชินธรรมมิตร์ ประธานเจ้าหน้าที่บริหาร บริษัทหลักทรัพย์นายหน้าซื้อขายหน่วยลงทุน (บลน.) เว็ลธ์ เมจิก ที่บอกว่า “การลงทุนด้วยวิธี DCA ช่วยแก้ปัญหาข้อจำกัดการลงทุนของมนุษย์ ที่มักขาดวินัยการลงุทน และกลัวการขาดทุน”
วันไหนดี
คำถามหนึ่งที่ DCA มือใหม่ หรือแม้แต่นักลงทุนที่ใช้วิธี DCA มาระยะหนึ่งแล้ว มักจะสงสัยอยู่เสมอ คือ ถ้าต้องลงทุนเป็นประจำ ควรลงทุนวันไหนถึงจะได้กำไรดี
เพราะฉะนั้น เมื่อ บลน.เว็ลธ์ เมจิก ลงทุนลงแรงพัฒนา DCA Simulator ให้นักลงทุนได้ทดลองหา “วันที่น่าลงทุน” โดยดูจากข้อมูลในอดีต เราก็ต้องไปส่องดูกันสักหน่อย
อย่างแรกที่ต้องทำ คือ เข้าไปในเว็บไซต์ wealthmagik.com  หรือดาวน์โหลดแอพพลิเคชั่น ก็ได้ จากนั้นก็สมัครเป็นสมาชิก (ไม่มีค่าใช้จ่าย) แล้วจึงเลือกบริการ DCA Simulator ที่อยู่ในหมวดข้อมูลการลงทุน
เมื่อเข้าไปใช้บริการได้แล้ว จะต้องใส่ข้อมูล 4 อย่าง คือ
1.รหัสกองทุน หรือชื่อย่อกองทุนที่เราต้องการจะลงทุน หรืออยากจะทดลองคำนวณหาผลตอบแทน เพราะฉะนั้น เราต้องรู้ก่อนว่า กองทุนนั้นมีรหัสกองทุนว่าอะไร
2.จำนวนเงินที่เราจะลงทุนในแต่ละครั้ง
3.ความถี่ของการลงทุนที่เราพอใจ โดยสามารถเลือกได้ 2 รูปแบบ คือ รายเดือนกับรายสัปดาห์ โดยรายเดือนจะเลือกได้เลยว่าอยากจะทดลองลงทุนทุกวันที่เท่าไร ขณะที่ถ้าเลือกความถี่เป็นรายสัปดาห์จะเลือกได้ว่าอยากจะลงทุนทุกวันจันทร์ อังคาร พุธ พฤหัสบดี หรือวันศุกร์
ไม่ต้องเป็นห่วงว่า แล้วถ้าวันที่เราเลือกลงทุนตรงกับวันหยุดจะเป็นอย่างไร เพราะระบบจะเลื่อนการลงทุนเป็นวันทำการถัดไปให้แบบอัตโนมัติ   
4.ช่วงเวลาที่เราจะลงทุนแบบ DCA ซึ่งแน่นอนว่า ข้อมูลนี้อ้างอิงจากผลดำเนินงานในอดีตของกองทุน เพราะฉะนั้น เราจะเลือกได้เฉพาะช่วงเวลาที่ผ่านมาแล้วเท่านั้น แต่จะเลือกเป็นระยะเวลานานแค่ไหนก็ได้
จากนั้นก็กดคำนวณผล ซึ่งเราสามารถเปลี่ยนข้อมูลใหม่กี่ครั้งก็ได้ เพื่อเปรียบเทียบหาวันที่ดีที่สุดในการลงทุนในกองทุนนั้น
ทีนี้ก็มาถึงเวลาเผย “ผลการทดลอง”
การทดลองของเราเลือกกองทุน SCBSET ซึ่งเป็นกองทุนที่ลงทุนเพื่อให้ได้ผลตอบแทนใกล้เคียงกับดัชนีตลาด หลักทรัพย์ (จะได้ตัดปัญหาเรื่องฝีมือและอารมณ์ของผู้จัดการกองทุนออกไป) โดยลงทุนตั้งแต่ปี 2540-2557 เพื่อหาว่าถ้าจะลงทุนสัปดาห์ละครั้งควรเลือกวันไหนดี นอกจากนี้ ยังล้วงลึกลงไปอีกว่าในแต่ละปีวันไหนคือวันดี
ถ้าดูผลการทดลองจากตารางด้านล่างจะเห็นว่า ตลอด 18 ปีที่ผ่านมา กองทุนนี้มีทั้งปีที่ดีมากๆ และปีที่แย่มากๆ แต่เมื่อนับจำนวนวันที่ให้ผลตอบแทนดีที่สุด หรือขาดทุนน้อยที่สุดแล้ว ดูเหมือนว่าการลงทุนทุกวันศุกร์จะสุขที่สุด เพราะมีถึง 8 ใน 18 ปี ที่ชนะเลิศ
ในขณะที่การลงทุนทุกวันพฤหัสบดีจะแพ้ตลอด เพราะไม่มีปีไหนเลยที่ให้ผลตอบแทนสูงกว่าวันอื่นๆ
แต่ถ้าเป็นวันจันทร์ วันพุธ ยังให้ผลตอบแทนที่ดี 4 ปีเท่ากัน และวันอังคาร ให้ผลตอบแทนดีที่สุดแค่ 2 ปีเท่านั้น
นอกจากนี้ ยังมีผลการทดลองแบบลงทุนเดือนละครั้งอีกแบบหนึ่ง โดยเลือกลงทุนทุกวันที่ 1 วันที่ 15 และวันที่ 30 ซึ่งผลที่ได้ คือ การลงทุนเป็นประจำทุกวันที่ 1 ของเดือน ตลอด 18 ปีที่ผ่านมา จะให้ผลตอบแทนที่ดีที่สุด เมื่อเทียบกับการลงทุนวันที่ 15 และวันที่ 30 (ซึ่งเป็นวันเงินเดือนออก)
การลงทุนทุกวันที่ 1 จะได้ผลตอบแทนรวม 242.54% หรือเฉลี่ยปีละ 7.11%
การลงทุนทุกวันที่ 15 จะได้ผลตอบแทน รวม 218.51% หรือเฉลี่ยปีละ 6.68%
การลงทุนทุกวันที่ 30 จะได้ผลตอบแทนรวม 221.88% หรือเฉลี่ยปีละ 6.74%
วันไหนก็ดี
เพราะถ้าผลการทดลองออกมาแบบนี้ น่าจะสรุปได้ว่า การลงทุนทุกวันศุกร์ หรือทุกวันที่ 1 น่าจะให้ผลตอบแทนที่ดีที่สุด (สำหรับกองทุน SCBSET)
แต่การทดลองยังไม่จบเท่านี้ เพราะถ้าคำนวณในระยะยาวตั้งแต่ปี 2540-2557 ไม่ว่าจะเป็นการลงทุนวันไหนก็ให้ผลตอบแทนแทบจะไม่ต่างกัน (แม้ว่าวันศุกร์จะยังสุขที่สุดเสมอ)
นอกจากนี้ เมื่อทดลองนำกองทุนอื่นๆ มาใส่แบบจำลองการลงทุน DCA ในระยะยาวผลที่ได้ก็ใกล้เคียงกัน เพราะฉะนั้นน่าจะบอกได้ว่า ลงทุนวันไหนก็ดี เพราะถ้าเป็นการลงทุนระยะยาวแล้วได้กำไรดีทุกวัน
เหมือนที่ ชยนนท์ รักกาญจนันท์ หรือ “Mr.Messenger” พูดถึงข้อดีของการลงทุนแบบ DCA คือ “โอกาสขาดทุนเป็น 0% แต่โอกาสได้กำไรแบบแจ็กพอตก็ไม่ดี”
แต่ความสุขและความอิ่มเอมที่จะได้จากการทดลองใช้ DCA Simulator ไม่ได้ใช่แค่การค้นพบว่า วันไหนคือวันดีที่น่าลงทุน แต่มันทำให้เราเห็นชัดๆ เลยว่า การลงทุนเพียงแค่เดือนละไม่กี่บาท มันสามารถเติบโตได้มากขนาดไหน
เพราะฉะนั้น คงไม่ต้องถามแล้วว่า ควรลงทุนวันไหนดี เพราะดีทุกวัน